Líkamsleifar úr fyrri heimstyrjöld finnast í Frakklandi Franskir fornleifafræðingar við uppgröft í Fromelles . AP Fornleifafræðingar í Frakklandi , sem unnið hafa að uppgrefti ætlaðra fjöldagrafa breskra og ástralskra hermanna úr fyrri heimstyrjöldinni , hafa fundið líkamsleifar , þar á meðal hluta úr handlegg . Sérfræðingar telja að allt að 400 hermenn hafi verið grafnir á svæðinu í Fromelles í norð-austur Frakklandi í júlí 1916 , að því er fram kemur á fréttavef BBC . Hermennirnir féllu í bardaga í Fromelles , sem var ætlað að beina athygli Þjóðverja frá Somme bardaganum , er geisaði um 80 kílómetrum sunnar . Vegna lélegs skipulags mistókst sendiför Breta og Ástrala í Fromelles , og létu 1500 breskir hermenn lífið og 5000 ástralskir hermenn létust eða særðust í átökunum . Fornleifafræðingar leita að beinum , vopnum , og efnisbútum úr búningum hermannanna . Leifar hafa fundist í fimm af átta gröfum sem eru til rannsóknar . Sagnfræðingurinn Peter Barton , segist vonast til þess að hægt verði að ákvarða þjóðerni þeirra sem voru grafnir á svæðinu .